A4-0157/99

Päätöslauselma komission määräaikaiskertomuksesta Tsekin edistymisestä Euroopan unioniin liittymisen valmisteluissa (KOM(98)0708 - C4-0111/99)

Euroopan parlamentti, joka

- ottaa huomioon Tsekin tasavallan 17. tammikuuta 1996 Euroopan unionille jättämän jäsenyyshakemuksen,

- ottaa huomioon komission tätä hakemusta koskevan lausunnon (KOM(97)2009 - C4-0381/97),

- ottaa huomioon komission 17. joulukuuta 1998 antaman määräaikaiskertomuksen (KOM(98)0708 - C4-0111/99),

- ottaa huomioon komission 17. joulukuuta 1998 antaman yhteenvedon määräaikaiskertomuksista: Euroopan unionin jäsenyyttä hakeneiden maiden edistyminen liittymisvalmisteluissa (KOM(98)0712 - C4-0107/99),

- ottaa huomioon 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia (KOM(97)2000 - C4-0371/97) ((EYVL C 388, 22.12.1997, s. 17.)) ja 11. maaliskuuta 1998 antamansa päätöslauselmat ((EYVL C 104, 6.4.1998, s. 110 ja s. 113.)) ehdotuksesta neuvoston asetukseksi (EY, Euratom) avusta Euroopan unionin jäsenyyttä hakeneille Keski- ja Itä-Euroopan maille osana liittymistä valmistelevaa strategiaa (KOM(97)0634 - C4-0010/98 - 97/0351(CNS)) ja ehdotuksesta neuvoston päätöksiksi liittymistä valmistelevan kumppanuuden periaatteista, ensisijaisista alueista, välivaiheen tavoitteista ja edellytyksistä (KOM(98)0053 - C4-0130/98),

- ottaa huomioon Luxemburgin (12. ja 13. joulukuuta 1997), Cardiffin (15. ja 16. kesäkuuta 1998) ja Wienin (12. ja 13. joulukuuta 1998) Eurooppa-neuvostojen päätökset,

- ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0157/99),

A. katsoo, että Tsekin tasavallan liittymisellä Euroopan unioniin on molempien osapuolten kannalta perustavaa laatua oleva merkitys,

B. katsoo, että kesäkuussa 1998 pidettyihin vaaleihin päättyi Tsekin tasavallassa vallinnut poliittisen ja institutionaalisen epävakauden aikakausi, jonka aikana maan lainsäädännön mukauttamisprosessissa Euroopan unionin lainsäädäntöön esiintyi vakavia ongelmia,

C. korostaa, että tämä ei ole heikentänyt Tsekin keskeisten poliittisten voimien vakaata eurooppalaista sitoutumista, sillä ne pitävät Euroopan unioniin liittymistä yhteisenä asianaan, josta ovat todisteena kansallisen ohjelman sisältämät konkreettiset tavoitteet yhteisön säännöstön hyväksymiseksi,

D. ottaa huomioon komission arviot, jotka sisältyivät sen arviointiraporttiin Tsekin tasavallan liittymismenettelystä Euroopan unioniin;

1. Panee tyytyväisenä merkille, että Tsekin tasavallan liittymistä Euroopan unioniin ei ole missään vaiheessa asetettu kyseenalaiseksi viimeaikaisen poliittisen ja institutionaalisen epävakaan ajanjakson aikana ja että tästä tavoitteesta vallitsee kansallinen yksimielisyys;

2. Muistuttaa, että Tsekin tasavalta täyttää liittymistä koskevien Kööpenhaminan kriteerien pohjimmaisen ajatuksen mutta korostaa, että ajoitus Tsekin liittymiselle Euroopan unioniin on ensikädessä kiinni siitä nopeudesta, jolla Tsekin tasavalta löytää tarvittavan dynamismin yhteisön säännöstön hyväksymisen varmistamiseksi ja siihen liittyvien toimeenpano- ja käyttöönottorakenteiden vahvistamiseksi, jotka ovat edellytyksinä nopealle liittymiselle EU:hun;

3. Ottaa tyytyväisenä vastaan toimenpiteet, jotka Tsekin hallitus toteutti sen jälkeen kun komissio 17. joulukuuta 1998 esitti määräaikaiskertomuksen, jossa arvioitiin Tsekin tasavallan edistymistä Euroopan unioniin liittymisen valmisteluissa; Tsekin tasavalta vahvisti, että se suhtautuu vakavasti komission analyysiin ja pyrkii sen vuoksi nopeuttamaan liittymisvalmistelujaan;

4. Korostaa, että on välttämätöntä muuttaa kansalaisuutta koskevaa lakia, jonka soveltamista myös komissio pitää «ongelmallisena»;

5. Pyytää Tsekin tasavallan hallitusta edistämään oikeusjärjestelmän olennaista parantamista ja ennen kaikkea ratkaisemaan tuomaripulaan ja tuomareiden koulutukseen liittyvät ongelmat;

6. Korostaa vielä kerran vähemmistöjen suojelemisen tärkeyttä ja niiden perusoikeuksien edistämistä; on edelleen huolissaan siitä, että Tsekin hallitus ei ole tehnyt juuri mitään romanivähemmistön hyväksi, huolimatta tämän ongelman ratkaisemiseksi laaditusta toimintasuunnitelmasta ja perustetuista virastoista; pyytää Tsekin hallitusta toteuttamaan käytännön toimia romaniväestön taloudellisen ja sosiaalisen integraation edistämiseksi;

7. Kehottaa Tsekin hallitusta, presidentti Havelin sovittelevien julistusten valossa, kumoamaan edelleen voimassa olevat vuosien 1945 ja 1946 lait ja asetukset siltä osin kuin ne koskevat joidenkin entisen Tsekkoslovakian väestöryhmien karkottamista;

8. Korostaa tarvetta, kuten kaikissa muissakin hakijamaissa, tehostaa lahjonnan vastaisia toimia; on vakuuttunut Tsekin hallituksen toteuttamien toimien merkityksestä lahjonnan torjunnassa ja pyytää, että niitä soveltaa riittävä määrä pätevää henkilöstöä, erityisesti taloudellisten etujen suojelua koskevassa ministerivaliokunnassa, jonka puheenjohtajana toimii pääministeri;

9. On erittäin huolestunut työttömyyden jyrkästä kasvusta Tsekin tasavallassa, joka komission arvion mukaan johtuu pääasiassa taloudellisen toiminnan hidastumisesta ja siihen liittyvästä poliittisesta ja institutionaalisesta vaikeasta kriisistä sekä teollisuuden uudelleenjärjestelystä ja yksityistämisestä johtuvista vaikutuksista, jotka ovat joka tapauksessa yhteydessä liittymisprosessiin;

10. Kehottaa komissiota ja Tsekin hallitusta huolehtimaan talouden ja rahoituksen rakenneuudistusprosessiin liittyvistä sosiaalisista kuluista toteuttamalla lujittavia sosiaalisia ja taloudellisia tukitoimenpiteitä, jotta sosiaaliselta kannalta katsottuna tasapainossa oleva taloudellinen kasvu on mahdollista; tukee puheenjohtajavaltio Saksan ehdotusta laajentaa Phare-ohjelman soveltamisala koskemaan myös sosiaalialaa;

11. Pyytää komissiota ja Tsekin hallitusta ottamaan huomioon Tsekin tasavallassa tapahtuvien liittymishakemuksesta johtuvien uudistusten sosiaaliset ja kulttuuriset näkökohdat ja takaamaan, että kansalaisille tiedotetaan entistä paremmin, jotta nämä pystyvät muodostamaan mielipiteen Euroopan yhdentymisen seurauksista;

12. Panee merkille Tsekin hallituksen ponnistelut pankkijärjestelmän yksityistämisprosessin käynnistämiseksi ja ottaa huomioon sen selkeän pyrkimyksen tämän prosessin saattamiseksi päätökseen vuoteen 2000 mennessä; on yhdessä komission kanssa huolestunut Tsekin tasavallan rahoitusjärjestelmän uudistamistarpeesta ja sen muuttamisesta avoimemmaksi siten, että siinä keskityttäisiin pikemminkin tuottaviin kuin spekulatiivisiin investointeihin yritysten hyväksi;

13. On vakuuttunut siitä, että liittyminen Euroopan unioniin merkitsisi Tsekin tasavallalle muun muassa kauaskantoisia veropoliittisia uudistuksia;

14. Ottaa huomioon komission arvion siitä, että yhteisön säännöstön saattamisessa osaksi Tsekin tasavallan lainsäädäntöä ei ole monilla aloilla edistytty riittävästi, erityisesti henkilöiden ja tavaroiden vapaan liikkuvuuden osalta;

15. Korostaa, että Tsekin tasavallan on pantava erityistä painoa valtion tukien vähentämistä ja poistamista, kartellipolitiikkaa, tietosuojaa ja pankkien säästötilien hoitoa koskevaan sisäiseen lainsäädäntöuudistukseen;

16. Kehottaa Tsekin tasavaltaa ryhtymään konkreettisiin toimiin ympäristönsuojelun alalla, erityisesti vesien laadun suojelemiseksi ja teollisuussaasteiden torjumiseksi;

17. Muistuttaa, että ottaen huomioon Tsekin tasavallan tavan hallita teknisellä, poliittisella ja etenkin oikeudellisella tasolla melko suurta riskitekijää, jollainen Temelinin ydinvoimala on, jotkut Euroopan unionin jäsenvaltiot, komissio, neuvosto ja Eurooppa-neuvosto ovat useita kertoja ottaneet unionin laajentumisen yhteydessä esille ydinturvallisuuskysymyksen ja vaatimuksen sulkea epävarmat ydinvoimalat, joiden turvallisuutta ei kyetä kohottamaan Euroopan unionin korkealle tekniselle tasolle; muistuttaa ydinturvallisuuskysymyksen sisältyvän myös niiden päätöksiin ja olevan Tsekin tasavallan liittymistä valmistelevan kumppanuuden kohteena;

18. Huomauttaa komissiolle, että Pharen rajat ylittävän yhteistyön määrärahat edistävät parhaiten EU:hun rajoittuvien alueiden kumppanuuteen perustuvia kehittämismalleja, kun ne käytetään Interregin yhteydessä;

19. Pyytää komissiota kytkemään alueelliset ja paikalliset päättävät tahot, työmarkkinaosapuolet ja kansalaisjärjestöt Phare- ja Ispa-varojen käytön suunnitteluun ja hallinnointiin, ja mahdollistamaan näin Phare-hankkeeseen osallistuvien maiden väliset rajat ylittävän yhteistyön;

20. Korostaa, että liittymistä Euroopan unioniin ei pidä nähdä ainoastaan puhtaasti taloudellisena prosessina, vaan myös osallistumisena poliittiseen hankkeeseen; odottaa tämän vuoksi Tsekin tasavallan osallistuvan täysin Euroopan poliittisen integraation syventämiseen ja Euroopan unionin toimielinten demokratisoimiseen sekä yhteisen ulko- ja turvallisuuspolitiikan periaatteiden ja muiden ponnistelujen hyväksymistä sellaisen Euroopan rakentamiseksi, jonka kansainvälinen poliittinen rooli on sen velvollisuuksien tasolla;

21. Suosittelee, että hakijamaiden parlamenttien edustajat voivat nykyisen parlamenttien välisissä valiokunnissa tapahtuvan tietojen- ja ajatustenvaihdon ohella osallistua myös tarkkailijoina Euroopan parlamentin valiokuntien kokouksiin liittymisen kannalta relevantteja asioita käsiteltäessä;

22. Toistaa uskovansa, että kutakin hakijamaata on arvioitava sen omien ansioiden ja sen liittymisneuvotteluissa saavuttaman edistyksen mukaan;

23. Kehottaa neuvostoa ja komissiota, sen jälkeen kun valintaprosessi on päättynyt, neuvotteluohjelma on saatu valmiiksi ja toinen säännönmukainen kertomus on julkaistu syksyllä 1999, laatimaan yhteistyössä Tsekin hallituksen kanssa erityisaikataulun liittymisneuvotteluista ja niiden mahdollisesta päätökseen saannista;

24. Kehottaa puhemiestään välittämään tämän päätöslauselman neuvostolle, komissiolle sekä Tsekin tasavallan hallitukselle ja parlamentille.